Az illír sáfrány (Crocus tommasinianus) a nősziromfélék (Iridaceae) családjába tartozó sáfrány (Crocus) nemzetség kora tavasszal virágzó, Magyarországon védett faja.

Elterjedése, élőhelye 
Dél- és Kelet-Európa, pontosabban Magyarország, Bulgária, Szerbia, Bosznia-Hercegovina, Románia, Montenegró és Horvátország endemikus növénye.

Élőhelyei lombhullató erdők, főként erdeifenyővel elegyes gyertyános–tölgyesek.

Megjelenése, jellemzői 
5–15 cm magas, hagymagumós évelő növény. Tőálló levelei keskenyek, szálasak, közepükön egy fehér, vaskos hosszanti csík fut végig. Ugyancsak tőálló virágát hártyás fellevél borítja. Lepellevelei hosszú csövűek, színük a halványlilától a sötét ibolyaszínűig terjed és a hozzá megtévesztésig hasonló kárpáti sáfránytól foltnélkülisége különbözteti meg. A 3 külső lepelcimpa belső oldala lila, a külső pedig fehér, a föld alatt még folytatódik. Porzója és bibéi narancssárgák, a bibeszál fonalas. Termése tok. Fehér színváltozata is ismert.

Kedvelt kerti dísznövényként számos színváltozatú fajtáját nemesítettek ki, melyek napfénykedvelők, a talaj tekintetében nem igényesek és nagyon jó hidegtűrők.

Jegyzetek

Források 

Crocus tommasinianus Herb. Plants of the World Online

Sáfrányok
Növényfajok
Magyarországon védett növények
Európa növényvilága